Burjassot atén 125 xiquets dins del Programa d’Inclusió de menors en període estival
2025-07-24

L’Ajuntament de Burjassot, des de la Regidoria de Serveis Socials, dirigida per Olga Camps, i a través del Departament Municipal de Serveis Socials, s’ha adherit al Programa d’Inclusió de menors en Període Estival 2016 (PIMPE), una subvenció regulada per l’Ordre 12/2016, de 13 de maig de 2016, de la Vicepresidència i Conselleria d’Igualtat i Polítiques Inclusives, que regula les bases per a la concessió de les subvencions per al desenvolupament de programes d’atenció de necessitats i inclusió social a menors i les seues famílies, en període estival.

El Consistori ha sol·licitat la seua participació en aquesta convocatòria d’ajudes, de la qual es van a beneficiar prop de 125 xiquetes i xiquets del municipi en els mesos de juliol i agost, creant i desenvolupant el programa d’intervenció amb menors en període estival atenent a dos conceptes, l’atenció a necessitats bàsiques d’alimentació, servei de menjador, i l’atenció d’activitats complementàries de temps lliure, socials, culturals, recreatives, cíviques i educatives.

Les xiquetes i els xiquets beneficiaris d’aquest programa, que s’està desenvolupant des del passat 4 de juliol en el Centre Socioeducatiu Díaz Pintado, estan gaudint d’activitats lúdiques que promouen i faciliten hàbits per a una bona utilització del seu temps lliure i, a més, se’ls està iniciant en jocs esportius, per a potenciar la seua activitat física, adequats a cadascuna de les edats. Els xavals de 6 a 16 anys també visiten un dia a la setmana la Piscina Municipal d’estiu, mentre que, els més xiquets, realitzen aquesta activitat en el propi centre.

A més de gaudir d’infinitat d’activitats lúdiques, esportives i educatives i socioculturals, que els ajuden als xavals en el seu propi desenvolupament personal i social, els menors beneficiaris del programa tenen cobertes les seues necessitats nutritives, servei de menjador, durant els dos citats mesos.